6 Joale bara ba Iseraele ba qala ho etsa se sebe mahlong a Jehova.+ Kahoo Jehova a nehelana ka bona matsohong a Bamidiane+ ka lilemo tse supileng. 2 Matsoho a Bamidiane a hlōla Baiseraele.+ Ka lebaka la Bamidiane bara ba Iseraele ba iketsetsa libaka tse ka tlaase tsa polokelo tse lithabeng, le mahaheng le libakeng tseo ho leng thata ho li atamela.+ 3 E ne e re haeba Baiseraele ba jetse peō,+ Bamidiane le Baamaleke+ le ba Bochabela+ ba ne ba futuha, e, ba ne ba ba futuhela. 4 Ba ne ba hloma liahelo khahlanong le bona ’me ba senya lihlahisoa tsa mobu ho ea fihla Gaza, ’me ba ne ba sa siee lintho leha e le life tsa ho iphelisa kapa nku kapa poho kapa esele Iseraele.+ 5 Etsoe bona le liphoofolo tsa bona tse ruiloeng ba ne ba nyoloha ka litente tsa bona. Ba ne ba tla ba le bangata joaloka litsie,+ bona le likamele tsa bona ba ne ba se na palo;+ ba ne ba kena naheng ho tla e felisa.+ 6 Baiseraele ba futsaneha haholo ka lebaka la Bamidiane; ’me bara ba Iseraele ba qala ho hoeletsa ho Jehova ho kōpa thuso.+